སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་གཞིས་བྱེས་བོད་མིའི་བདེན་དོན་འཐབ་རྩོད་ཙམ་མིན་པར་འཛམ་གླིང་ཞི་བདེ་དང་འཛམ་གླིང་གི་སྐྱེ་འགྲོ་ཀུན་ལ་བདེ་སྐྱིད་བསྐྲུན་ཐབས་སུ།འགྲོ་བ་མིའི་རྒྱུད་ཀྱི་བཟང་སྤྱོད་གོང་འཕེལ་གཏོང་རྒྱུ་སྐུ་ཚེའི་ཐུགས་བསྐྱེད་དམ་བཅའ་ཇི་ལྟར་མཛད་བཞེས་གནང་བ་ལྟར་མཛད་འཕྲིན་རྒྱ་ཆེ་སྐྱོང་བཞིན་པ་མཐོང་ཆོས་སུ་ཡོད།དེ་ཡང་དེང་རབས་ཀྱི་ཤེས་བྱ་གཅིག་པུས་འགྲོ་བ་ཡོངས་ལ་བདེ་སྐྱིད་རྣལ་མ་ཞིག་བསྐྲུན་མི་ཐུབ་པར་བརྟེན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་ཆུང་ས་མི་སྒེར་ཞིག་ནས་ཆེ་ས་སྐྱེ་འགྲོ་ཡོངས་ལ་བདེ་སྐྱིད་བསྐྲུན་སླད།འགྲོ་བ་མིའི་ཡ་རབས་སྤྱོད་བཟང་གོང་མཐོར་གཏོང་ཆེད་ཆོས་ལུགས་ལ་མ་བརྟེན་པའི་ཐོག་ནས་བྱམས་པ་དང་།སྙིང་རྗེ།བཟོད་སྲན།གཞན་ཕན་སོགས་ཕྲུ་གུ་ལོ་ན་ཆུང་དུས་ནས་རང་རྒྱུད་ལ་འཇགས་དགོས་པ་གལ་ཆེར་གཟིགས་ཏེ།གཞི་རིམ་དང་མཐོ་རིམ་སློབ་གྲྭ་ཁག་གི་བསླབ་གཞིའི་ནང་བཟང་སྤྱོད་དེ་དག་འཇུག་ཐབས་ཆེད།རྒྱ་གར་དང་ཕྱི་རྒྱལ་ཡུལ་ཁག་གི་མཐོ་རིམ་དང་གཞི་རིམ་སློབ་གྲྭའི་འགོ་འཁྲིད་དང་ཤེས་ཡོན་འགན་འཛིན་སོགས་མང་པོ་མཇལ་འཕྲད་ཀྱིས་བཀའ་སློབ་ལམ་སྟོན་བསྩལ་དང་སྩོལ་མུས་ལ་ཕྱོགས་ཡོངས་ནས་ངོས་བཞེས་དང་ཚད་མཐོའི་རྒྱབ་སྐྱོར་ཞུས་དང་ཞུ་བཞིན་ཡོད་པ་མ་ཟད།མགོན་པོ་མཆོག་ནས་ཐུགས་རེ་ལམ་སྟོན་ཇི་ལྟར་མཛད་པ་ལྟར་ནུབ་ཕྱོགས་ཀྱི་ཤེས་ཡོན་སྡེ་ཚན་ཁག་ཅིག་ནས་དངོས་སུ་ལག་བསྟར་ཡང་བྱེད་བཞིན་ཡོད་པ་ནི་བསྔགས་འོས་སུ་གྱུར་བ་ཞིག་ཡིན།དེ་བཞིན་བོད་པས་ལོ་ངོ་སྟོང་ཕྲག་ལྷག་གི་རིང་གཅེས་ཉར་བྱས་པའི་དཔལ་ནཱ་ལེཎ་དཱའི་གནའ་རབས་ཀྱི་སེམས་ཁམས་རིག་པ་དང་།ཚད་མ་རིག་པའི་ལྟ་གྲུབ་རྣམ་གཞག་གི་ལེགས་བཤད་དེ་དག་ཆོས་ཁས་ལེན་མིན་ལ་མ་ལྟོས་པར་ཚན་རྩལ་དང་འཕྲུལ་རིགས་ཀྱི་དུས་རབས་འདིར།འགྲོ་བ་མིའི་རྣམ་དཔྱོད་གོང་འཕེལ་གཏོང་རྒྱུ་དང་འཛམ་གླིང་ཞི་བདེ་བསྐྲུན་རྒྱུ་སོགས་ལ་ཆེས་མཁོ་བ་དང་རན་པའི་ཤེས་ཡོན་ཞིག་ཏུ་ངོས་འཛིན་གྱིས་འགྲོ་བ་མི་ཡོངས་ཀྱིས་སློབ་སྦྱོང་བྱེད་དགོས་པར་སྐུལ་མ་ཡང་ཡང་གནང་བཞིན་པ་དང།དེ་ཡང་མགོན་པོ་མཆོག་གིས་འདས་པའི་ལོ་ངོ་༣༠ལྷག་རིང་གྲགས་ཅན་གྱི་ཚན་རིག་པ་སོགས་དང་ལྷན་དུ་ནང་པའི་ལྟ་གྲུབ་དང་སེམས་ཁམས་རིག་པ་གཙོ་བཟུང་ཐོག་བགྲོ་གླེང་རིམ་པ་གནང་བའི་འབྲས་བུར།ཚན་རིག་པ་མང་པོས་ནང་པའི་ཆོས་དང་།ནང་པའི་ཚན་རིགནང་པའི་ལྟ་གྲུབ་ཀྱི་རྣམ་གཞག་ཁག་ལ་དོ་སྣང་ཆེན་པོ་བྱེད་ཐུབ་པ་བྱུང་ཡོད།ཁྱད་པར་བགྲོ་གླེང་གི་ལས་རིམ་དེ་དག་གིས་ཕྱོགས་གཉིས་ཀར་ཕན་ཐོགས་ཆེན་པོ་ཡོང་བཞིན་ཡོད་པ་དང་།རྒྱ་གར་ནང་དུའང་གནའ་བོའི་རིག་གཞུང་དེ་དག་སླར་གསོ་ཡོང་རྒྱུར་བཀའ་སློབ་ལམ་སྟོན་དང་ཐུགས་བརྩོན་ཡང་ཧ་ཅང་ཆེན་པོ་གནང་བཞིན་ཡོད།རྒྱ་གར་དབུས་དང་མངའ་གཞུང་གཉིས་ནས་ཀྱང་དེའི་ཐོག་ལ་འབད་བརྩོན་གནང་བཞིན་པ་བཅས་ལ་བསྔགས་བརྗོད་ཞུ་རྒྱུ་ཡིན།